Broj: 711-I-1766-P-304-18/19-04-11

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Danijela Zvonara, općinskog načelnika Općine Kalinovac**, na 63. sjednici, održanoj dana 20. rujna 2019. g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Danijela Zvonara, općinskog načelnika Općine Kalinovac, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 3. listopada 2018.g., u vezi okolnosti zapošljavanja osobe u srodstvu s dužnosnikom, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 3. listopada 2018.g. protiv dužnosnika Danijela Zvonara, općinskog načelnika Općine Kalinovac, podnesena je anonimna prijava, koja je u knjizi ulazne pošte Povjerenstva zaprimljena pod brojem 711-U-2828-P-304/18-01-2. U prijavi se navodi da je dužnosnik Danijel Zvonar u sukobu interesa jer je, kako se u prijavi navodi, zaposlio svoju sestričnu ……………… sa srednjom školom na radno mjesto voditelja projekata EU.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika utvrđeno je kako Danijel Zvonar obnaša dužnost općinskog načelnika Općine Kalinovac od 8. lipnja 2017.g. Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Stoga je i Danijel Zvonar povodom obnašanja navedene dužnosti obvezan postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

 Povjerenstvo je od Općine Kalinovac zatražilo očitovanje je li osoba …………… zaposlena ili je bila zaposlena u Općini Kalinovac, odnosno je li obavljala poslove za Općinu Kalinovac (na temelju ugovora o djelu ili po drugoj osnovi) ili je sudjelovala u natječaju za voditelja EU projekta koji je provodila Općina Kalinovac ili nekom drugom natječaju. Također je zatraženo očitovanje je li navedena osoba u srodstvu (krvnom ili tazbinskom) s dužnosnikom Danijelom Zvonarom.

 Povjerenstvo je od Općine Kalinovac dana 28. prosinca 2018.g. zaprimilo očitovanje, KLASA: 112-01/18-01/04, URBROJ: 2137/21-1/02-18-2 od 21. prosinca 2018.g. Očitovanje je zaprimljeno u ulaznoj pošti Povjerenstva pod brojem 711-U-3746-P-304/18-03-11. U očitovanju se navodi da je ……………. zaposlena u Općini Kalinovac od 10. listopada 2018.g., na radnom mjestu referenta za projekte EU-voditelj projekta u Jedinstvenom upravnom odjelu Općine Kalinovac. Navedeno radno mjesto sistematizirano je Pravilnikom o unutarnjem redu JUO Općine Kalinovac (KLASA: 023-01/14-01/04, URBROJ: 2137/21-14-1 od 30. lipnja 2014., KLASA: 023-01/16-01/03, URBROJ: 2137/21-01/01-16-1 od 30. ožujka 2016., KLASA: 023-01/16-01/03, URBROJ: 2137/21-01/02-17-2 od 20. listopada 2017. i KLASA: 023- 01/16-01/03, URBROJ: 2137/21-01/01-18-3 od 20. srpnja 2018.). U očitovanju se dalje navodi kako je Općina Kalinovac za navedeno radno mjesto objavila oglas, koji je objavljen na stranicama Zavoda za zapošljavanje i na internetskoj stranici Općine Kalinovac. Navedena osoba zaposlena je nakon provedenog natječajnog postupka. U očitovanju se u konačnici navodi kako je navedena osoba u srodstyu s općinskim načelnikom na način da su …………………………………….…………. U prilogu očitovanja dostavljena je relevantna natječajna dokumentacija u koju je Povjerenstvo izvršilo uvid.

 Dana 14. rujna 2018.g. pročelnica Jedinstvenog upravnog odjela (u daljnjem tekstu: JUO) Općine Kalinovac raspisala je Oglas za prijam u službu na određeno vrijeme u Jedinstveni upravni odjel Općine Kalinovac, KLASA: 112-03/18-01/03 od 14. rujna 2018.g. (u daljnjem tekstu: Oglas) Za raspisivanje navedenog oglasa općinski načelnik Danijel Zvonar dao je pročelnici odobrenje Zaključkom, KLASA: 112-03/18-01/03 od 14. rujna 2018.g. Oglas sadrži natječajni postupak i uvjete koje kandidat za navedeno radno mjesto mora ispunjavati. Kao jedan od uvjeta navodi se i srednja stručna sprema ekonomskog ili tehničkog smjera. Navedeni uvjet propisan je i Pravilnikom o unutarnjem redu JUO Općine Kalinovac. U Oglasu i Zaključku se navodi kako će se navedeno radno mjesto financirati iz Programa „Zaželi-program zapošljavanja žena“.

 Nadalje, dana 14. rujna 2018.g. pročelnica JUO Općine Kalinovac donijela je Rješenje o osnivanju i imenovanju Povjerenstva za provedbu Oglasa za prijam u službu na određeno vrijeme u JUO Općine Kalinovac na radno mjesto referent za projekte EU – voditelj projekta. Navedeno Povjerenstvo osnovano je za provedbu Oglasa. U isto su imenovane tri osobe, dvoje zaposlenika Općine Kalinovac i jedan član Općinskog vijeća Općine Kalinovac.

 Iz Izvješća o provedenom postupku Povjerenstva za provedbu Oglasa za prijam u službu na određeno vrijeme u JUO Općine Kalinovac na radno mjesto referent za projekte EU – voditelj projekta, KLASA: 112-01/18-01/03 od 4. listopada 2018.g., je razvidno kako je Oglas bio objavljen 17. rujna 2018.g. na stranicama Zavoda za zapošljavanje i na stranici Općine Kalinovac sa konačnim rokom za dostavu prijava do 25. rujna 2018.g. Na Oglas su pristigle 4 prijave od kojih dvije zadovoljavaju uvjete Oglasa. Navedeno Povjerenstvo je na 1. sjednici 28. rujna 2018.g. jednoglasno utvrdilo Listu kandidata koji zadovoljavaju formalne uvjete Oglasa, utvrdilo poziv kandidatima na testiranje i intervju koji je javno objavljen. Pozivu na testiranje pristupila je jedna kandidatkinja, …………….., koja je nakon pisanog ispita i intervjua ostvarila ukupno 20 bodova. Sastavni dio Izvješća je Rang lista kandidata.

 Uvidom u Rang listu kandidata, KLASA: 112-01/18-01/03 od 4. listopada 2018.g., utvrđeno je da je istom Povjerenstvo za provedbu Oglasa utvrdilo rang listu kandidata za referenta/icu za projekte EU-voditeljica projekta te da se na istoj nalazi jedna osoba, ……………., koja je ukupno ostvarila 20 bodova.

 Na temelju Rang liste kandidata i Izvješća o provedenom postupku provjere znanja pročelnica JUO Općine Kalinovac izabrala je ……………., koja zadovoljava sve propisane uvjete za radno mjesto referenta za projekte EU – voditelj projekta, za potrebe rada na aktivnostima vezanima uz upravljanje i vođenje projektom „Brižne žene Podravske, Zaželi – Program zapošljavanja žena na određeno puno radno vrijeme, dok traje taj projekt ali ne duže od 30 mjeseci od potpisivanja ugovora uz probni rad u trajanju od 3 mjeseca. Navedeno je konstatirano u Rješenju o prijmu u JUO Općine Kalinovac referent za projekte EU – voditelja projekta, KLASA: UP/I-112-03/18-01/01 od 9. listopada 2018.g., kojeg je donijela i potpisala pročelnica JUO Općine Kalinovac. Ista je 10. listopada 2018.g. donijela rješenje o rasporedu na radno mjesto, KLASA: UP/I-112-03/18-01/01 .

 Slijedom navedenog, uvidom u gore dostavljenu dokumentaciju utvrđeno je kako je dužnosnik Danijel Zvonar kao općinski načelnik Općine Kalinovac Zaključkom od 14. rujna 2018.g. dao pročelnici odobrenje za raspisivanje oglasa za prijam u službu na određeno vrijeme u Jedinstveni upravni odjel Općine Kalinovac za radno mjesto referent za projekte EU – voditelj projekta. Daljnji postupak po raspisanom Oglasu vodilo je Povjerenstvo za provedbu Oglasa za prijam u službu na određeno vrijeme u JUO Općine Kalinovac kojeg je osnovala i imenovala pročelnica JUO Općine Kalinovac. Nakon provedenog postupka, u kojem je utvrđeno kako ……….., kao jedini kandidat, udovoljava uvjetima propisanim Oglasom te Pravilnikom o unutarnjem redu JUO Općine Kalinovac. Navedena osoba u srodstvu je s općinskim načelnikom Danijelom Zvonarom.

 Člankom 4. stavkom 5. ZSSI-a propisno je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo prethodno napominje kako je preispitivanje zakonitosti postupka po objavljenom Oglasu za zapošljavanje u Općini Kalinovac u nadležnosti Ministarstva uprave, odnosno nadležne inspekcije te drugih nadležnih tijela u Republici Hrvatskoj. Međutim, ocjena o zakonitosti postupka ne znači nužno i da nije došlo do sukoba interesa u smislu ZSSI-a, odnosno povrede neke od odredbi navedenog Zakona. Drugim riječima, Povjerenstvo može ispitivati postupanje dužnosnika u pojedinom natječajnom postupku u kontekstu moguće povrede odredbi ZSSI-a.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo raspolagati sa podacima i dokumentacijom iz koje proizlazi da je dužnosnik diskrecijskom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak.

U predmetnom slučaju osoba čije zapošljavanje se u prijavi navodi može se pod određenim okolnostima smatrati interesno povezanom s dužnosnikom Danijelom Zvonarom, međutim, nisu utvrđene okolnosti koje bi ukazivale da je prijavljeni dužnosnik u konkretnom slučaju poduzimao pojedine radnje koje bi utjecale ili mogle utjecati na zapošljavanje navedene osobe. Slijedom navedenog, u predmetnom slučaju Povjerenstvo nije utvrdilo postojanje okolnosti koje bi ukazivale da bi dužnosnik Danijel Zvonar, općinski načelnik Općine Kalinovac, u vezi zapošljavanja osobe u srodstvu s dužnosnikom počinio povredu odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Danijel Zvonar, elektroničkom dostavom
2. na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana